รัฐบาลไทย-ข่าวทำเนียบรัฐบาล-ศธ.ประชุมขับเคลื่อนการบูรณาการด้านการศึกษาระดับภาค (ภาคตะวันออกเฉียงเหนือ) ที่ศรีสะเกษ
วันพฤหัสบดีที่ 8 พฤศจิกายน 2561
ศธ.ประชุมขับเคลื่อนการบูรณาการด้านการศึกษาระดับภาค (ภาคตะวันออกเฉียงเหนือ) ที่ศรีสะเกษ
กระทรวงศึกษาธิการ จัดประชุมขับเคลื่อนการบูรณาการด้านการศึกษาระดับภาค (ภาคตะวันออกเฉียงเหนือ) ของกระทรวงศึกษาธิการ ระหว่างวันที่ 6-7 พฤศจิกายน 2561 ที่โรงแรมศรีลําดวน อําเภอเมืองฯ จังหวัดศรีสะเกษ
7พฤศจิกายน 2561 -กระทรวงศึกษาธิการ จัดประชุมขับเคลื่อนการบูรณาการด้านการศึกษาระดับภาค (ภาคตะวันออกเฉียงเหนือ)ของกระทรวงศึกษาธิการ ระหว่างวันที่6-7พฤศจิกายน 2561 ที่โรงแรมศรีลําดวน อําเภอเมืองฯ จังหวัดศรีสะเกษ เพื่อชี้แจงแนวนโยบาย สร้างการรับรู้ ระดมความคิดเห็น และข้อเสนอแนะในการขับเคลื่อนการบูรณาการด้านการศึกษา ปีงบประมาณ 2562-2563เขตพื้นที่ภาคตะวันออกเฉียงเหนือ ใน3มิติ คือ1) การขับเคลื่อนการบูรณาการด้านการศึกษาระดับภาค2) การส่งเสริมเวทีและประชาคมเพื่อการจัดทํารูปแบบและแนวทางการพัฒนาหลักสูตรต่อเนื่องเชื่อมโยงการศึกษาขั้นพื้นฐาน-อาชีวศึกษา-อุดมศึกษา3) การขับเคลื่อนพื้นที่นวัตกรรมการศึกษาจังหวัดศรีสะเกษ โดย พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานรับฟังการนําเสนอผลการประชุม และมอบนโยบาย
นายอํานาจ วิชยานุวัติ รองปลัดกระทรวงศึกษาธิการกล่าวถึงการจัดประชุมในครั้งนี้ว่า สืบเนื่องจากที่คณะกรรมการขับเคลื่อนการบูรณาการการศึกษาระดับภาคของกระทรวงศึกษาธิการ ซึ่งพล.อ.สุรเชษฐ์ ชัยวงศ์เป็นประธาน ได้เห็นชอบให้สํานักงานปลัดกระทรวงศึกษาธิการ (สป.ศธ.) ร่วมกับสํานักงานคณะกรรมการการศึกษาขั้นพื้นฐาน (สพฐ.) จัดโครงการประชุมขับเคลื่อนการบูรณาการการศึกษาระดับภาค ของกระทรวงศึกษาธิการ ในพื้นที่ทั้ง 6 ภาค โดยกําหนดจังหวัดจุดจัดประชุม ได้แก่ ปัตตานี ระยอง กาญจนบุรี เชียงราย สตูล และศรีสะเกษ
วัตถุประสงค์เพื่อสร้างการรับรู้ในการขับเคลื่อนแผนบูรณาการด้านการศึกษาระดับภาค และสร้างการรับรู้ถึงผลการดําเนินการส่งเสริมเวทีประชาคมเพื่อจัดทํารูปแบบและแนวทางพัฒนาหลักสูตรต่อเนื่องเชื่อมโยงการศึกษาขั้นพื้นฐาน กับอาชีวศึกษาและอุดมศึกษาในปีที่ผ่านมา รวมทั้งสร้างการรับรู้ถึงการดําเนินงานพื้นที่นวัตกรรมการศึกษา ที่สําคัญคือ เพื่อเป็นการระดมความคิดเห็น ข้อเสนอแนะในการขับเคลื่อนงานทั้งสามในปีงบประมาณ 2562 และ 2563 จากผู้เข้าร่วมประชุม
โดยในครั้งนี้ เป็นการประชุมขับเคลื่อนการบูรณาการการศึกษาภาคตะวันออกเฉียงเหนือซึ่งเป็นพื้นที่สําคัญที่ตอบสนองการพัฒนาเศรษฐกิจของรัฐบาล กล่าวคือ"เป็นพื้นที่ที่เป็นฐานการผลิตพืชผลทางการเกษตร การแปรรูปสินค้า การพัฒนาแหล่งน้ํา และการท่องเที่ยวเชิงวัฒนธรรม สําหรับขับเคลื่อนประเทศให้มีศักยภาพด้านการแข่งขันในภูมิภาคอาเซียน"ซึ่งจําเป็นต้องใช้มิติการศึกษาเพื่อเป็นเป็นฐานรากไปสู่การพัฒนาในด้านต่าง ๆ ดังกล่าว โดยผู้เข้าร่วมประชุมประกอบด้วย ผู้บริหารองค์กรหลักของกระทรวงศึกษาธิการ ผู้ตรวจราชการกระทรวงศึกษาธิการ คณะกรรมการขับเคลื่อนการบูรณาการการศึกษาระดับภาค (ภาคตะวันออกเฉียงเหนือ) และคณะอนุกรรมการฯ ผู้อํานวยการกลุ่มนโยบายและแผน ผู้อํานวยการกลุ่มนิเทศ ติดตาม และประเมินผล ของสํานักงานศึกษาธิการจังหวัดในพื้นที่ภาคตะวันออกเฉียงเหนือ ผู้แทนสถาบันอุดมศึกษา สถานศึกษา ตลอดจนผู้แทนจากส่วนราชการ และภาคเอกชนที่เกี่ยวข้อง ในพื้นที่จํานวน 400 ท่าน
โอกาสนี้ นายอํานาจ วิชยานุวัติ ได้นําเสนอสรุปสาระสําคัญภาพรวมการประชุมขับเคลื่อนการบูรณาการการศึกษาระดับภาค (ภาคตะวันออกเฉียงเหนือ) ในการประชุมวันแรก ดังนี้
ช่วงเช้าผู้เข้าร่วมประชุมได้รับทราบถึงทิศทางการพัฒนาภาคทั้ง 6 ภาคของรัฐบาล ซึ่งดําเนินการโดยกลไกคณะกรรมการบูรณาการนโยบายพัฒนาภาค (ก.บ.ภ.) ที่มีนายกรัฐมนตรี เป็นประธาน และคณะอนุกรรมการบูรณาการนโยบายพัฒนาภาค (อ.ก.บ.ภ.) ทั้ง 5 คณะ ซึ่งมีรองนายกรัฐมนตรีที่ได้รับมอบหมายเป็นประธานแต่ละคณะ โดยในส่วนของ อ.ก.บ.ภ. ภาคตะวันออกเฉียงเหนือ มีรองนายกรัฐมนตรี (พล.อ.อ.ประจิน จั่นตอง) เป็นประธาน ในการนี้ ได้สร้างการรับรู้และชี้แจงให้ที่ประชุมทราบประเด็นและการดําเนินงานสําคัญที่เกี่ยวข้อง ได้แก่
- ความเชื่อมโยงยุทธศาสตร์ชาติ ระยะ 20 ปี (พ.ศ. 2561-2580)แผนแม่บทภายใต้ยุทธศาสตร์ชาติ ไปสู่การจัดทําแผนพัฒนาภาคที่มีกรอบแนวคิดการพัฒนาที่เหมาะสมกับศักยภาพและประเด็นความท้าทายของแต่ละพื้นที่ ซึ่งจะนําไปสู่แผนงานโครงการสําคัญที่ตอบสนองยุทธศาสตร์การพัฒนาภาคของแต่ละกระทรวง/หน่วยงาน อย่างไรก็ตาม ขณะนี้ สํานักงานคณะกรรมการพัฒนาการเศรษฐกิจและสังคมแห่งชาติ (หรือสภาพัฒน์ฯ) อยู่ระหว่างการจัดทําแผนแม่บทย่อยด้านต่าง ๆ ภายใต้ยุทธศาสตร์ชาติ ร่วมกับกระทรวงและหน่วยงานที่เกี่ยวข้อง จึงได้เน้นย้ําให้ที่ประชุมเล็งเห็นถึงความสําคัญของการติดตามความก้าวหน้าของเรื่องดังกล่าวเพื่อนําไปสู่การพิจารณาดําเนินงานแผนงานโครงการของหน่วยงานทุกระดับให้สอดคล้องกับแผนแม่บทด้านต่าง ๆ ภายใต้ยุทธศาสตร์ชาติ และแผนการปฏิรูปประเทศที่เกี่ยวข้อง
- หลักเกณฑ์การวิเคราะห์แผนงานโครงการที่จะบรรจุในแผนปฏิบัติการภาค ที่ต้องสอดคล้องกับยุทธศาสตร์ ประเด็นการพัฒนา พื้นที่เป้าหมาย และห่วงโซ่คุณค่า (ValueChain) ตามทิศทางการพัฒนาภาคอย่างชัดเจน มุ่งเน้นผลประโยชน์ต่อประชาชนในวงกว้าง และเกิดผลกระทบบรรลุเป้าหมายในระดับภาค
- ปฏิทินงบประมาณฯ 2563 และกรอบเวลา (Timeline)การจัดทําแผนปฏิบัติการภาค ซึ่งจากการประชุมเชิงปฏิบัติการแนวทางการจัดทําแผนปฏิบัติการภาค ประจําปีงบประมาณ พ.ศ. 2563 ภายใต้ ก.บ.ภ. ที่มีนายกรัฐมนตรีเป็นประธาน และสภาพัฒน์เป็นฝ่ายเลขา ซึ่งล่าสุด เมื่อวันที่ 25 ตุลาคม 2561 ได้มีการกําหนดขั้นตอน กรอบเวลาการเสนอแผนงาน โครงการเพื่อบรรจุภายใต้แผนปฏิบัติการภาค ปีงบประมาณ พ.ศ. 2563 ของรัฐบาล ที่จะสามารถขับเคลื่อน เพื่อตอบทิศทางการพัฒนาภาค ซึ่งการเสนอขอรับการจัดสรรงบประมาณภายใต้แผนฯ ภาคนั้น ทุกกระทรวง/หน่วยงานต้องดําเนินการ ให้เป็นไปตามกรอบเวลาและปฏิทินดังกล่าว เป็นสําคัญ
- ที่มาและการดําเนินงานนําร่องพื้นที่นวัตกรรมการศึกษาของ สพฐ.ซึ่งเป็นไปตามเจตนารมณ์ของร่างพระราชบัญญัติพื้นที่นวัตกรรมการศึกษา พ.ศ. .... ที่มีวัตถุประสงค์สําคัญ ได้แก่ 1) คิดค้นและพัฒนานวัตกรรมด้านการศึกษาและการเรียนรู้ 2) ลดความเหลื่อมล้ําทางศึกษา 3) กระจายอํานาจและให้อิสระในการจัดการศึกษาในระดับสถานศึกษา 4) สร้างและพัฒนากลไกในการจัดการศึกษาในระดับพื้นที่ร่วมกัน โดยขณะนี้ร่างพระราชบัญญัติได้ผ่านการอนุมัติในหลักการจากคณะรัฐมนตรีแล้ว และอยู่ระหว่างการพิจารณาของคณะกรรมการกฤษฎีกา อย่างไรก็ตาม กระทรวงศึกษาธิการได้ประกาศจัดตั้งพื้นที่นวัตกรรมการศึกษาทั้ง 6 ภูมิภาค ได้แก่ สตูล เชียงใหม่ ระยอง กาญจนบุรี ศรีสะเกษ และปัตตานี
ช่วงบ่ายเป็นการแบ่งกลุ่มย่อยเพื่อหารือ ระดมความคิดเห็น สร้างการรับรู้ แลกเปลี่ยนประสบการณ์ และขอรับมติ/ข้อเสนอที่ประชุมใน 3 เรื่องหลัก (อ่านสรุปช่วงท้าย)
พล.อ.สุรเชษฐ์ ชัยวงศ์ รมช.ศึกษาธิการกล่าวภายหลังรับฟังการนําเสนอผลการประชุมว่า ถือเป็นความภาคภูมิใจร่วมกันที่ทุกท่านและทุกหน่วยงานในพื้นที่ได้ทําความดีให้เกิดประโยชน์ต่อการศึกษาในพื้นที่ ซึ่งถือว่ามีคุณค่าอย่างมาก ในระหว่างรับฟังการนําเสนอก็ได้จดประเด็นต่าง ๆ และหารือเกี่ยวกับข้อมูลบางส่วนไปด้วย
สําหรับการจัดทําแผนบูรณาการศึกษาระดับภาค6ภาคซึ่งเริ่มต้นในกรอบเวลาของปีงบประมาณ2561ที่ผ่านไปแล้ว แต่ก็ได้นํามาทบทวนต่อเนื่องหากแผนงานโครงการใดที่ไม่ได้ผลก็สามารถปรับเปลี่ยนได้ ส่วนปีงบประมาณ2562ในช่วงปัจจุบันซึ่งมีแผนงานโครงการแล้ว ก็จําเป็นต้องขับเคลื่อนให้เกิด"ผลสัมฤทธิ์/เป็นรูปธรรม/เกิดความยั่งยืน"ส่วนกรอบการทํางานปีงบประมาณ2563ก็จะเป็นการวางแผนนําเสนอโครงการเพื่อขอรับงบประมาณตามแผนบูรณาการด้านการศึกษาต่อไปซึ่งเท่ากับการประชุมครั้งนี้ได้สรุปการทํางานในช่วง3ปีงบประมาณให้เห็นภาพชัดเจนเข้าใจง่าย คือ "ทบทวนอดีต พัฒนาปัจจุบัน และสร้างสรรค์คุณค่าในอนาคต"
พล.อ.สุรเชษฐ์ ได้กล่าวถึงความสัมพันธ์ของการวางแผนและการทํางานสู่การปฏิบัติด้วยว่าหากเริ่มต้นการวางแผนที่ดีเท่ากับงานสําเร็จไปแล้วกว่า35%ที่เหลืออีก65%อยู่ที่การปฏิบัติที่ดี,หากแผนดี-ปฏิบัติดีก็ถือว่าการทํางานอยู่ในระดับดีมาก,หากแผนไม่ดี-ปฏิบัติดีก็ยังคงอยู่ในระดับดี,หากแผนดี-ปฏิบัติไม่ดีอยู่ในระดับพอใช้แต่หากแผนไม่ดี-ปฏิบัติไม่ดีเป็นเรื่องที่ต้องฝากให้ไปคิดทบทวนกันเอง
สําหรับข้อคิดเห็นเพิ่มเติมในการขับเคลื่อนการบูรณาการด้านการศึกษาภาครมช.ศึกษาธิการ กล่าวว่า จะต้องสอดคล้องกับทิศทางการพัฒนาภาคตะวันออกเฉียงเหนือตามที่สํานักงานคณะกรรมการพัฒนาการเศรษฐกิจและสังคมแห่งชาติเสนอ ในช่วงแผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560–2564) เพื่อต้องการพัฒนาให้ภาคอีสานเป็น“ศูนย์กลางเศรษฐกิจของอนุภูมิภาคลุ่มแม่น้ําโขง”เช่น บริหารจัดการน้ําให้เพียงพอ แก้ปัญหาความยากจน สร้างความเข้มแข็งของฐานเศรษฐกิจภายใน รถไฟความเร็วสูง มอเตอร์เวย์กรุงเทพฯ-นครราชสีมา พัฒนาโครงข่ายคมนาคมขนส่งเชื่อมโยงพื้นที่เศรษฐกิจภาคกลางและพื้นที่ระเบียงเศรษฐกิจภาคตะวันออก (EEC) เพื่อพัฒนาเมืองและพื้นที่เศรษฐกิจใหม่ ๆ ของภาค ใช้ประโยชน์จากข้อตกลงกับประเทศเพื่อนบ้านตามแนวชายแดน-ระเบียงเศรษฐกิจ เป็นต้น
อีกทั้งการบูรณาการศึกษาต้องให้ความสําคัญกับการทํางานเชื่อมโยงกับศูนย์ประสานงานการผลิตและพัฒนากําลังคนอาชีวศึกษาภาคตะวันออกเฉียงเหนือ (NEEC)ซึ่งศูนย์กลางของภาคตะวันออกเฉียงเหนืออยู่ที่ จ.ร้อยเอ็ด และมีศูนย์ระดับกลุ่มจังหวัดที่อุดรธานี สกลนคร นครราชสีมา และอุบลราชธานี รวมทั้งเชื่อมโยงกับการทํางานของ กศน.ตําบล เพื่อช่วยเหลือประชาชนในเรื่องการมีอาชีพ การมีงานทํา การค้าขายออนไลน์อีกด้วย
พล.อ.สุรเชษฐ์ กล่าวด้วยว่าการวางแผนและขับเคลื่อนการทํางานของกระทรวงศึกษาธิการได้น้อมนําพระบรมราโชวาทของพระบาทสมเด็จพระปรมินทรมหาภูมิพลอดุลยเดช (ในหลวงรัชกาลที่ 9) มาเป็นแนวทางการขับเคลื่อนการทํางาน อาทิ พระบรมราโชวาทตอนหนึ่งว่า"งานด้านการศึกษาเป็นงานสําคัญที่สุดอย่างหนึ่งของชาติ เพราะความเจริญและความเสื่อมของชาตินั้น ขึ้นอยู่กับการศึกษาของพลเมืองเป็นข้อใหญ่ ดังนั้น จึงต้องจัดการศึกษาให้เข้มแข็งยิ่งขึ้น"(ในพิธีพระราชทานปริญญาบัตรแก่บัณฑิตวิทยาลัยวิชาการศึกษา ประสานมิตร 12 ธันวาคม 2512) และพระราชปณิธานของสมเด็จพระเจ้าอยู่หัวมหาวชิราลงกรณ บดินทรเทพยวรางกูร (ในหลวงรัชกาลที่ 10) ทรงสืบสาน รักษา ต่อยอดศาสตร์พระราชาของในหลวงรัชกาลที่ 9 รวมทั้งมีพระบรมราโชบายด้านการศึกษา ที่มุ่งสร้างพื้นฐานให้แก่ผู้เรียน 4 ด้าน ได้แก่ การสร้างทัศนคติที่ดีต่อบ้านเมือง,การสร้างลักษณะพื้นฐานที่มั่นคง มีคุณธรรม,เรียนแล้วมีงานทํา มีอาชีพ และเป็นพลเมืองดี นับเป็นพระมหากรุณาธิคุณต่อปวงชนชาวไทยมาโดยตลอดอย่างต่อเนื่อง
"ขอฝากให้ทุกท่านร่วมกันทํางานให้การศึกษาเกิดความเข้มแข็ง"Education Strong" ภายใต้บทบาทหน้าที่ของแต่ละคนแต่ละหน่วยงาน เพื่อนําไปสู่ "ความสําเร็จ ที่เกิดจากความเพียร+ความร่วมมือ+กลไกประชารัฐ" หรืออาจนําหลักคิด "5ร แห่งความสําเร็จ คือ ริเริ่ม รวดเร็ว รอบคอบ รอบด้าน และเรียบร้อย" ไปใช้ในการทํางาน พร้อมทั้งยึดหลักคิดการทํางานให้เกิดความรอบด้านคือ "คิดให้ครบ ทบทวนเป็นห้วงๆ ห่วงการรับรู้ สู่การบูรณาการ สืบสานศาสตร์พระราชา เพื่อการพัฒนาอย่างยั่งยืน" ซึ่งจะส่งผลให้การวางแผนและการทํางานเกิดคุณค่าอย่างมีคุณภาพต่อไป"
สรุปผลการประชุมระดมความคิดเห็น
และข้อเสนอแนะการดําเนินงาน
ของการประชุมกลุ่มย่อย 3 กลุ่ม
1) การขับเคลื่อนแผนบูรณาการด้านการศึกษาระดับภาค (ภาคตะวันออกเฉียงเหนือ) ของ​กระทรวงศึกษาธิการที่ประชุมได้พิจารณาทบทวนกรอบและแนวทางการดําเนินงานเพื่อจัดทําโครงการด้านการศึกษาของภาคตะวันออกเฉียงเหนือ เพื่อเสนอบรรจุในแผนปฏิบัติการภาคตะวันออกเฉียงเหนือของรัฐบาล ทั้งนี้ ที่ประชุมได้ร่วมพิจารณาข้อเสนอแนวคิดโครงการ (Project Idea) ในประเด็นความสอดคล้องกับยุทธศาสตร์ เป้าหมาย และแนวทางการพัฒนาภาคตะวันออกเฉียงเหนือ ที่ยึดจุดเน้นสําคัญคือ การผลิตกําลังคนรองรับด้านการเกษตร ด้านโครงสร้างพื้นฐานคมนาคม และด้านการท่องเที่ยว ซึ่งที่ประชุมฯ ได้มีข้อเสนอแนะในประเด็นที่เกี่ยวข้อง ได้แก่ การจัดทําฐานข้อมูลด้านการศึกษา (Big Data) ของภาคตะวันออกเฉียงเหนือ การแก้ไขปัญหาสุขภาวะที่ส่งผลกระทบทําให้เด็กมีไอคิว (IQ) ต่ํา และปัญหาพยาธิใบไม้ในตับ พร้อมทั้งได้มีมติ เห็นชอบแผนบูรณาการด้านการศึกษาระดับภาค (ภาคตะวันออกเฉียงเหนือ) ของกระทรวงศึกษาธิการ พ.ศ. 2562 - 2564 และเห็นชอบให้เสนอโครงการพัฒนานักวางแผน ที่ร่วมจัดทําแผนบูรณาการ ด้านการศึกษาระดับภาคจากหน่วยงานต่าง ๆ ที่เกี่ยวข้อง เพื่อให้กระทรวงศึกษาธิการพิจารณาจัดสรรงบประมาณสนับสนุนในปี 2562 ด้วย ทั้งนี้ แผนบูรณาการดังกล่าว ประกอบด้วยแผนงานโครงการที่สอดคล้อง ครอบคลุมตามกรอบทิศทางการพัฒนาภาค และสามารถนําไปจัดทําสาระสําคัญของโครงการ (Project Brief) เพื่อเสนอขอรับการจัดสรรงบประมาณภายใต้แผนงานบูรณาการพัฒนาพื้นที่ระดับภาค รวมทั้งแผนงานบูรณาการระดับจังหวัดและกลุ่มจังหวัด ตลอดจนแผนงานยุทธศาสตร์และแผนงานบูรณาการ ช่องทางอื่น ๆ ต่อไป
2) การประชุมแลกเปลี่ยนเรียนรู้เพื่อร่วมกันถอดบทเรียนจากการดําเนินการพัฒนาหลักสูตรต่อเนื่องเชื่อมโยงการศึกษาขั้นพื้นฐานกับอาชีวศึกษาและอุดมศึกษาในปีงบประมาณ พ.ศ. 2561 และพิจารณาต่อยอดให้มีความเหมาะสมกับทิศทางพัฒนาภาคและบริบทพื้นที่ เช่น หลักสูตรนวัตกรรมระบบราง หลักสูตรแมคคาทรอนิกส์และหุ่นยนต์ หลักสูตรInternet ofThing ควบคุมระบบเครื่องใช้ไฟฟ้า ในบ้านและชุมชน หลักสูตรปัญญาประดิษฐ์ (หรือ AI) หลักสูตรประมง และหลักสูตรทวิศึกษา โดยที่ประชุมฯ ได้มีข้อค้นพบที่สําคัญคือ จําเป็นต้องมีการสร้างความเข้าใจร่วมกันระหว่างมหาวิทยาลัย สถาบันอาชีวศึกษา และโรงเรียนในพื้นที่ก่อน จากนั้นจึงจะมาร่วมวิเคราะห์ออกแบบหลักสูตรเชื่อมโยงฯ รวมทั้งการพัฒนาระบบเทียบโอนชั่วโมงเรียนให้เป็นหน่วยกิตอย่างเป็นรูปธรรม ลักษณะCreditBank ด้วย
สําหรับหลักสูตรที่ได้รับงบประมาณในการพัฒนาจํานวน 144 หลักสูตร ซึ่งอยู่ในพื้นที่การดําเนินงานของสํานักงานศึกษาธิการภาค 10 - 14 โดยมี Best Practice ที่สําคัญ เช่น หลักสูตรการทํานาด้วยกระบวนการ STEM Education สู่ธุรกิจค้าปลีกในยุคศตวรรษที่ 21 โดยสํานักงานศึกษาธิการจังหวัดมหาสารคราม สํานักงานศึกษาธิการภาค 12 หลักสูตรเลี้ยงไก่ไข่อินทรีย์เพื่อลดต้นทุนการผลิตของ กศน.พังโคน จังหวัดสกลนคร
สิ่งที่จะดําเนินการต่อในปีงบประมาณ พ.ศ. 2562คือ 1) ดําเนินการขับเคลื่อนโครงการฯ ติดตามและประเมินผลการจัดทํารูปแบบและแนวทางการพัฒนาหลักสูตรต่อเนื่องเชื่อมโยงการศึกษาขั้นพื้นฐานกับอาชีวศึกษาและอุดมศึกษาที่สอดคล้องกับบริบทของพื้นที่ระดับจังหวัดและภูมิภาค รูปแบบ 360 องศา 2) วิจัยและพัฒนาหลักสูตรการศึกษาขั้นพื้นฐานที่มีความเชื่อมโยงการจัดการเรียนรู้ในระดับการศึกษาขั้นพื้นฐานกับอาชีวศึกษาและอุดมศึกษาที่สอดคล้องกับบริบทของพื้นที่ระดับจังหวัดและภูมิภาค รูปแบบ Hub Center สู่ยุคดิจิทัล 3) ขยายผลไปยังสถานศึกษาที่สนใจโดยให้หลักสูตรปี 2561 เป็นต้นแบบโครงข่าย Networks
สําหรับแนวคิดโครงการ (ProjectIdea) ที่เสนอขอในปีงบประมาณ พ.ศ.2563คือ โครงการเตรียมความพร้อมเพื่อเพิ่มทักษะของนักเรียนนักศึกษาแบบบูรณาการให้มีสมรรถนะในการช่วยขับเคลื่อนนโยบายไทยแลนด์ 4.0
3) การประชุมระดมความคิดเห็นเพื่อต่อยอดขยายผลการดําเนินงานพื้นที่นวัตกรรมการศึกษาจังหวัดศรีสะเกษโดยในห้วงที่ผ่านมาได้มีการเสริมสร้างความเข้มแข็งในหลายประการ ได้แก่ 1) การสร้างภาคีเครือข่ายการทํางานที่เข้มแข็ง ภายใต้ชื่อ “Srisaket Learning Partnership” หรือ SLP 2) การกําหนดภาพอนาคตใน 10 ปีข้างหน้า ให้คนศรีสะเกษรุ่นใหม่เป็นคนรู้คิด จิตใจดี มีทักษะชีวิตและทักษะอาชีพ 3) การวิเคราะห์ฐานต้นทุนของโรงเรียนแกนนํา ในส่วนที่เป็นจุดแข็งและส่วนที่เป็นจุดที่ต้องพัฒนา ทั้งนี้ ที่ประชุมฯ ยังมีความเห็นตรงกันว่า การขับเคลื่อนการดําเนินงานพื้นที่นวัตกรรมการศึกษาของจังหวัดศรีสะเกษ จะต้องสร้างการเปลี่ยนแปลงขึ้นพร้อมกันใน 6 ด้านคือ หลักสูตร กระบวนการจัดการเรียนรู้และการประเมินผลการเรียนรู้ บุคลากร สื่อการเรียนการสอน การลดการประเมินโรงเรียน และการเงิน โดยควรเน้นสร้างการมีส่วนร่วมและสร้างแรงจูงใจ ในการสนับสนุนการศึกษาจากชุมชน
Writtenbyจงจิตร ฟองละแอ,บัลลังก์ โรหิตเสถียร
ขอบคุณข้อมูลสํานักนโยบายและยุทธศาสตร์ สป.
Photo Creditยุทธพงศ์​ เลือก​กลั่น​ดี, ปกรณ์ เรืองยิ่ง
Rewriter/Editorบัลลังก์ โรหิตเสถียร